b'\n_START_ARTICLE_\nMustj\xc4\x97 kult\xc5\xabra\n_START_SECTION_\nArealas\n_START_PARAGRAPH_\nMustj\xc4\x97 kult\xc5\xabra 300 000\xe2\x80\x9335 000\xc2\xa0m. pr. m. e. buvo paplitusi Piet\xc5\xb3 Europoje, \xc5\xa0iaur\xc4\x97s Afrikoje, Artimuosiuose Rytuose, Vidurin\xc4\x97je Azijoje. Atsirado subtropinio klimato s\xc4\x85lygomis, kurios buvo palankios veistis drambliams, hipopotamams, raganosiams. Mustj\xc4\x97 kult\xc5\xabros antroji pus\xc4\x97 siejama su Vurmo ledynme\xc4\x8diu, kai Vidurio Europoje \xc4\xafsigal\xc4\x97jo tundrinis klimatas.\n_START_SECTION_\nKult\xc5\xabra\n_START_PARAGRAPH_\nMustj\xc4\x97 kult\xc5\xabros \xc5\xbemon\xc4\x97s vert\xc4\x97si med\xc5\xbeiokle (med\xc5\xbeiotas urvinis lokys, mamutas, kiti \xc5\xbev\xc4\x97rys), maisto rinkimu, gaminosi med\xc5\xbeio, kaulo ir rago dirbinius. Titnago dirbiniai gaminti i\xc5\xa1 stor\xc5\xb3 ir stambi\xc5\xb3 nuoskal\xc5\xb3, nuskeliam\xc5\xb3 nuo disko pavidalo skaldytini\xc5\xb3 pagal vadinam\xc4\x85j\xc4\xaf Levalua metod\xc4\x85. Pagrindiniai dirbiniai\xc2\xa0\xe2\x80\x93 grem\xc5\xbetukai ir smaigai. Grem\xc5\xbetukai tur\xc4\x97jo 5\xe2\x80\x9315\xc2\xa0cm ilgio i\xc5\xa1gaubtus a\xc5\xa1menis, naudotus med\xc5\xbeiui dro\xc5\xbeti, kaului ir ragui apdirbti, odai grem\xc5\xbeti. Smaigai buvo 6\xe2\x80\x938\xc2\xa0cm ilgio, u\xc5\xbea\xc5\xa1trintais pakra\xc5\xa1\xc4\x8diais. Smaigu buvo galima smogti ir pjauti, i\xc5\xa1 abiej\xc5\xb3 pusi\xc5\xb3 nuskeltas smaigas naudotas kaip masyvus ietigalis. Gyveno urvuose arba kaul\xc5\xb3 ir kaili\xc5\xb3 b\xc5\xabstuose. Mirusiuosius laidojo negiliose duob\xc4\x97se prie urv\xc5\xb3 arba urvuose. Manoma, Mustj\xc4\x97 kult\xc5\xabros laikotarpiu atsirado tik\xc4\x97jimo pradmen\xc5\xb3. Su \xc5\xa1ia kult\xc5\xabra siejamas neandertalietis.'